Απόφαση της Επιτροπής

της 14ης Μαρτίου 2003

για τη χορήγηση πρόσθετων ημερών απουσίας των αλιευτικών σκαφών από λιμάνια σε κράτη μέλη σύμφωνα με το παράρτημα XVII του κανονισμού (EΚ) αριθ. 2341/2002 του Συμβουλίου

[κοινοποιηθείσα υπό τον αριθμό Ε(2003) 762]

(Κείμενο που παρουσιάζει ενδιαφέρον για τον ΕΟΧ)

(2003/185/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2341/2002 του Συμβουλίου, της 20ής Δεκεμβρίου 2002, περί καθορισμού, για το 2003, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων και συναφών όρων στα κοινοτικά ύδατα και, για τα κοινοτικά σκάφη, σε άλλα ύδατα όπου απαιτούνται περιορισμοί αλιευμάτων(1), και ιδίως παράρτημα XVII σημείο 6,

Εκτιμώντας τα ακόλουθα:

(1) Το σημείο 6 στοιχείο α) του παραρτήματος XVII του κανονισμού (ΕΚ) αριθ. 2341/2002 προσδιορίζει τον αριθμό των ημερών κατά τις οποίες ορισμένα κοινοτικά αλιευτικά σκάφη μπορούν να απουσιάζουν από λιμάνια στις γεωγραφικές περιοχές που καθορίζονται στο σημείο 2 του εν λόγω παραρτήματος από την 1η Φεβρουαρίου έως τις 31 Δεκεμβρίου 2003.

(2) Το σημείο 6 στοιχείο β) του παραρτήματος XVII του κανονισμού (ΕΚ) αριθ. 2341/2002 προβλέπει τη δυνατότητα για την Επιτροπή να χορηγεί πρόσθετες ημέρες απουσίας των αλιευτικών σκαφών από λιμάνια σε κράτη μέλη προκειμένου τα σκάφη αυτά να αντισταθμίσουν το χρόνο πλεύσης μεταξύ του λιμένος και του αλιευτικού πεδίου και για την προσαρμογή στο νεοεισαχθέν σύστημα διαχείρισης της αλιευτικής προσπάθειας.

(3) Οι ημέρες που προβλέπονται στο σημείο 6 στοιχείο α) του παραρτήματος XVII του κανονισμού (ΕΚ) αριθ. 2341/2002 επαρκούν προκειμένου τα σκάφη που χρησιμοποιούν αλιευτικά εργαλεία, εκτός εκείνων που καθορίζονται στο σημείο 4 στοιχείο α) του εν λόγω παραρτήματος, να διαθέτουν τον αναγκαίο χρόνο για την αλίευση των ποσοτήτων γάδου που δικαιούνται να αλιεύουν κατά τη διάρκεια του 2003.

(4) Τα σκάφη που χρησιμοποιούν αλιευτικά εργαλεία που καθορίζονται στο σημείο 4 στοιχείο α) του παραρτήματος XVII του κανονισμού (ΕΚ) αριθ. 2341/2002 διαθέτουν κατά παράδοση επ' αυτών διάφορα είδη αλιευτικών εργαλείων. Σύμφωνα με το σημείο 7 του παραρτήματος XVII του κανονισμού (ΕΚ) αριθ. 2341/2002, η πρακτική αυτή δεν επιτρέπεται για σκάφη που διέπονται από το εν λόγω παράρτημα. Ο κανόνας αυτός έχει ως αποτέλεσμα τα σκάφη αυτά να έχουν ιδιαίτερη ανάγκη πρόσθετων ημερών για την προσαρμογή τους στο νέο καθεστώς προκειμένου να επιστρέψουν σε λιμάνι για να αλλάξουν αλιευτικά εργαλεία εφόσον παρίσταται ανάγκη. Δύο πρόσθετες ημέρες θεωρούνται κατάλληλες για το σκοπό αυτό.

(5) Κάθε κράτος μέλος είναι πιθανόν να αντιμετωπίσει παρόμοια προβλήματα όσον αφορά την προσαρμογή στο νεοεισαχθέν σύστημα αλιευτικής προσπάθειας.

(6) Το σημείο 6 στοιχείο γ) του παραρτήματος XVII του κανονισμού (ΕΚ) αριθ. 2341/2002 προβλέπει τη δυνατότητα για την Επιτροπή να χορηγεί πρόσθετες ημέρες απουσίας των αλιευτικών σκαφών από λιμάνια σε κράτη μέλη όσον αφορά σκάφη που διαθέτουν επ' αυτών οποιοδήποτε από τα εργαλεία που ορίζονται στο σημείο 4 στοιχείο α) του παραρτήματος XVII του κανονισμού (ΕΚ) αριθ. 2341/2002, σε αναγνώριση των επιτευχθέντων αποτελεσμάτων ή των αναμενόμενων αποτελεσμάτων των προγραμμάτων παύσης δραστηριοτήτων για το 2002 και το 2003.

(7) Η Δανία και το Ηνωμένο Βασίλειο υπέβαλαν στοιχεία για την παύση αλιευτικών δραστηριοτήτων των εν λόγω αλιευτικών σκαφών το 2002, καθώς και περιγραφή των προθέσεών τους για την παύση αλιευτικών δραστηριοτήτων των εν λόγω αλιευτικών σκαφών το 2003.

(8) Η έκδοση απόφασης της Επιτροπής είναι αναγκαία για τη χορήγηση πρόσθετων ημερών στη θάλασσα για αλιευτικά σκάφη που διαθέτουν επ' αυτών αλιευτικά εργαλεία που καθορίζονται στην παράγραφο 4 στοιχείο α) του παραρτήματος XVII του κανονισμού (ΕΚ) αριθ. 2341/2002,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Σύμφωνα με το σημείο 6 στοιχείο β) του παραρτήματος XVII του κανονισμού (EΚ) αριθ. 2341/2002, τα κράτη μέλη μπορούν να χορηγούν κατ' ανώτατο όριο δύο πρόσθετες ημέρες ανά ημερολογιακό μήνα κατά τις οποίες τα σκάφη μπορούν να απουσιάζουν από λιμάνια ενώ φέρουν επ' αυτών οποιοδήποτε από τα αλιευτικά εργαλεία που καθορίζονται στο σημείο 4 στοιχείο α) του εν λόγω παραρτήματος.

Άρθρο 2

Ο ανώτατος αριθμός πρόσθετων ημερών οι οποίες μπορούν να χορηγηθούν για κάθε ημερολογιακό μήνα σύμφωνα με το σημείο 6 στοιχείο γ) του παραρτήματος XVII του κανονισμού (EΚ) αριθ. 2341/2002 έχει ως εξής:

α) Δανία: δύο ημέρες·

β) Ηνωμένο Βασίλειο: τέσσερις ημέρες.

Άρθρο 3

Είναι δυνατόν να υπάρξει σώρευση του αριθμού πρόσθετων ημερών που χορηγούνται βάσει των άρθρων 1 και 2.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 14 Μαρτίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 356 της 31.12.2002, σ. 12.